Zagreb, 8. studenoga 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Jelene Roknić, zamjenice općinskog načelnika Općine Topusko, za davanjem mišljenja Povjerenstva,** na 68. sjednici, održanoj 8. studenoga 2019.g. daje sljedeće:

**MIŠLJENJE**

1. **Sukladno odredbama ZSSI-a, nema zapreke da Općina Topusko bude partner Udruzi MOST PERNA u kojoj dužnosnica Jelena Roknić, zamjenica općinskog načelnika Općine Topusko, obavlja funkciju predsjednice, prilikom prijave na otvoreni javni poziv za dodjelu sredstava iz fondova Europske unije te da dužnosnica u navedenoj udruzi bude zaposlena kao voditelj, a njezin suprug kao koordinator projekta, pod uvjetom da se u svrhu izbjegavanja sukoba interesa, dužnosnica kao zamjenica općinskog načelnika Općine Topusko, izuzme iz poduzimanja svih radnji i postupaka vezanih za odobravanje zahtjeva Udruge MOST PERNA za partnerstvom, te ukoliko zahtjev za partnerstvom bude odobren, iz svih radnji i postupaka u ime Općine Topusko vezanih za provedbu navedenog projekta.**
2. **U cilju učinkovitog očuvanja integriteta i vjerodostojnosti dužnosnika i povjerenja građana, upućuje se dužnosnica da, prilikom podnošenja zahtjeva Udruge MOST PERNA za partnerstvom s Općinom Topusko, o okolnosti da je predsjednica navedene udruge obavijesti općinskog načelnika i Općinsko vijeće Općine Topusko te javnost putem službene mrežne stranice Općine Topusko.**
3. **Na temelju članka 13. stavka 3. ZSSI-a dužnosnica Jelena Roknić može uz profesionalno obnašanje dužnosti zamjenice općinskog načelnika Općine Topusko stjecati prihode po osnovi sudjelovanja u međunarodnim projektima koje financira Europska unija.**
4. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu prihode iz točke III. izreke ovog mišljenja, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Jelena Roknić, zamjenica općinskog načelnika Općine Topusko. U knjigama ulazne pošte zahtjev je zaprimljen 28. listopada 2019.g. pod poslovnim brojem 711-U-3667-M-150/19-01-1 te se povodom istog vodi predmet broj M-150/19.

Člankom 3. stavkom 1. podstavkom 43. ZSSI-a, propisano je da su općinski načelnici i njihovi zamjenici dužnosnici u smislu navedenog zakona. Uvidom u Registar dužnosnika utvrđeno je da je Jelena Roknić dužnost zamjenice općinskog načelnika Općine Topusko obnašala u mandatu 2013.-2017. te da istu dužnost obnaša i u mandatu 2017.-2021., počevši od 29. svibnja 2017.g., te je stoga povovodm obnašanja navedene dužnosti obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da Općina Topusko broji 16 naselja, a po popisu stanovništva iz 2011. godine imala je oko 3.000,00 stanovnika. Lječilišno je i turističko mjesto. Općina Topusko u svom vlasništvu, osim same općinske zgrade, ima jedino neuređene prostorije koje trenutno (dio) koristi nogometni klub. Samo mjesto Topusko, nema društveni dom niti bilo koji centar za okupljanje stanovništva. Dužnosnica nadalje navodi da je proračun općine mali, dok su potrebe stanovnika velike, posebice stoga što je Općina Topusko od većih centara udaljena 50-ak kilometara (Sisak,Karlovac), odnosno 90 km od Zagreba.

U zahtjevu se nadalje navodi da dužnosnica dužnost zamjenice općinskog načelnika Općine Topusko obnaša profesionalno, a njene ovlasti u Općini su isključivo savjetodavne. Prije stupanja na navedenu dužnost, odnosno od 2009.g. dužnosnica je članica, a trenutno i predsjednica Udruge MOST PERNA koja je registrirana za lokalni razvoj. Kroz proteklih 10 godina navedena udruga je realizirala različite projekte, kao što su obnavljanje i opremanje devastiranih objekata, društvenih domova po okolnim selima, mlinova, organiziranje sportskih igara, kampova za djecu i mlade, iniciranje i provođenje programe za stare i nemoćne osobe, provođenje zdravstvene i socijalne usluge, organiziranje predavanje za poljoprivrednike i sl., uključivši i EU projekte u kojima je udruga bila partner. Dužnosnica obrazlaže da se udruga javlja na natječaje kako bi se zadovoljile potrebe stanovništva tamo gdje Općina ne može biti prijavitelj te navodi da na području Općine postoji potreba za društvenim centrom u kojem bi se okupljali stanovnici i u kojem bi bili organizirani različiti društveni, kulturni i edukativni sadržaji.

Dužnosnica u zahtjevu nadalje pojašnjava da je otvoren javni poziv za dodjelu sredstava iz fondova Europske unije pod nazivom Prostori sudjelovanja, a na kojem prijavitelj može biti samo organizacija civilnog društva, a obvezni partner jedinica lokalne samouprave, koja u vlasništvu ima prostor koji je potrebno adaptirati i staviti u funkciju, odnosno na korištenje organizacijama civilnog društva i stanovništvu. Na navedeni natječaj može se kao nositelj projekta jedino prijaviti udruga kojoj je dužnosnica predsjednica. Ostale lokalne udruge ne udovoljavaju uvjetima natječaja niti članovi imaju dostatno iskustvo u provedbi projekata.

Dužnosnica nadalje navodi da je natječajem uvjetovano da Općina mora dati svoj prostor na korištenje udruzi na period od 24 mjeseca, koliko traje projekt. Dužnosnica napominje da Udruga ima drugi prostor u selu Perna koji joj je u devastiranom stanju dan na korištenje na period od 15 godina, a koji je Udruga u međuvremenu adaptirala volonterskim radom i koji je u završnoj fazi za korištenje. Udruga stoga nije zainteresirana za korištenje prostora Općine po okončanju projekta te bi prostor iz natječaja nastavile koristiti druge udruge uključene u projekt. Tražena sredstva iznose oko 2.000.000,00 kuna. Dužnosnica navodi da bi bila zaposlena u Udruzi kao voditelj projekta s obzirom na natječajem uvjetovano potrebno iskustvo te bi na projektu radila još 2 zaposlenika od kojih je jedan dužnosničin muž koji je u mirovini, a radio bi kao koordinator i još jedna osoba kao administrator. U tom slučaju dužnosnica bi dužnost zamjenice općinskog načelnika obnašala kao volonter. Dužnosnica pojašnjava da bi u opisanoj situaciji imala veće prihode, ali sa znatno povećanim obvezama (povezivanje svih aktivnosti, obnova objekta, organiziranje raznovrsnih kulturnih, sportskih, edukativnih sadržaja i povezivanje različitih udruga i interesnih skupina koje do sada nisu surađivale, organiziranje različitih edukacija za pisanje projekata za organizacije civilnog društva, informiranje za OPG-ove, predavanja o zdravlju i drugo) i odgovornošću, a što je od interesa su za sve skupine građana te su interesi općine i udruge potpuno isti. Ovim projektom postavili bi se temelji za razvitak, zadržavanje i povezivanje stanovnika te stvaranje pozitivnije klime.

Slijedom svega navedenoga dužnosnica od Povjerenstva traži mišljenje je li u sukobu interesa zbog svog zapošljavanja i zapošljavanja svog supruga na navedenom projektu, ima li pravo na volonterski naknadu u općini uz plaću iz fondova Europske unije te može li eventualno ostati u radnom odnosu u Općini, a da iz EU projekta prima naknadu.

Člankom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe, kada se može smatrati da utječe ili kada može utjecati na dužnosnikovu nepristranost u obnašanju javne dužnosti.

Člankom 5. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene ime dužnosti te povjerenje građana.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimnja osim ako Povjerenstvo, na prethodni zahtjev dužnosnika, utvrdi da predmetni poslovi utječu na zakonito obnašanja javne dužnosti.

Stavkom 3. istog članka propisano je da prethodno odobrenje Povjerenstva nije potrebno za stjecanje prihoda i naknada po osnovi sudjelovanja u međunarodnim projektima koje financira Europska unija.

Stavkom 4. istog članka propisano je da su dužnosnici obvezni prijaviti Povjerenstvu prihode iz stavka 2. i 3. navedenog članka.

Uvidom u Registar udruga Republike Hrvatske utvrđeno je da je pod registarskim brojem: 03001485, OIB: 12004527854 upisna Udruga MOST PERNA te je dužnosnica Jelena Roknić upisana kao predsjednica udruge.

Povjerenstvo ističe da ZSSI ne sadrži odredbu kojom bi bila propisana zabrana da tijelo javne vlasti u kojem dužnosnik obnaša dužnost, u konkretnom slučaju Općina Topusko, na natječaju za dodjelu sredstava iz fondova Europske unije, bude partner udruzi u kojoj dužnosnik obnaša određenu funkciju. Slijedom navedenoga, nema zapreke da Općina Topusko bude partner Udruzi MOST PERNA u kojoj dužnosnica Jelena Roknić, zamjenica općinskog načelnika Općine Topusko, obavlja funkciju predsjednice, prilikom prijave na otvoreni javni poziv za dodjelu sredstava iz fondova Europske unije te da dužnosnica u navedenoj udruzi bude zaposlena kao voditelj, a njezin suprug kao koordinator projekta

Povjerenstvo, međutim, obrazlaže da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Povjerenstvo stoga upućuje dužnosnicu Jelenu Roknić da se kao zamjenica općinskog načelnika Općine Topusko, sa svrhom izbjegavanja sukoba interesa, izuzme iz poduzimanja svih radnji i postupaka u ime Općine Topusko, a koje su vezane za odobravanje zahtjeva Udruge MOST PERNA za partnerstvom, te ukoliko zahtjev za partnerstvom bude odobren, iz svih radnji i postupaka u ime Općine Topusko vezanih za provedbu navedenog projekta.

Nadalje, u svrhu jačanja transparentnosti u obnašanju javnih dužnosti i očuvanja vlastitog integriteta i vjerodostojnosti te povjerenja građana, upućuje se dužnosnica da, prilikom podnošenja zahtjeva Udruge MOST PERNA za partnerstvom s Općinom Topusko, o okolnosti da je predsjednica navedene udruge obavijesti općinskog načelnika i Općinsko vijeće Općine Topusko te javnost putem službene mrežne stranice Općine Topusko.

 Vezano za pitanje može li dužnosnica stjecati prihode kao voditeljica projekta, Povjerenstvo je izvršilo uvid u izvješće o imovinskom stanju koje je dužnosnica Jelena Roknić podnijela Povjerenstvu 18. siječnja 2019.g. povodom promjene. U navedenom izvješću dužnosnica je, kao i u zahtjevu za davanjem mišljenja, navela da dužnost zamjenice općinskog načelnika Općine Topusko obnaša profesionalno te za navedeno prima plaću.

S obzirom da je člankom 13. stavkom 3. ZSSI-a propisano da nije potrebno prethodno odobrenje Povjerenstva za stjecanje prihoda i naknada po osnovi sudjelovanja u međunarodnim projektima koje financira Europska unija, Povjerenstvo obrazlaže da nema zapreke da dužnosnica istovremeno uz profesionalno obnašanje dužnosti prima naknadu kao voditeljica projekta koji se financira iz europskih fondova. Također, ukoliko se dužnosnica odluči promijeniti način obnašanja dužnosti iz profeionalnog u volonterski, može istovremeno uz primanje volonterske naknade primati plaću kao voditeljica projekta.

Na temelju članka 13. stavka 4. ZSSI-a dužnosnik je obvezan prijaviti Povjerenstvu prihode stečene po osnovi autorskih prava, istekom godine u kojoj su mu navedeni prihodi isplaćeni.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Jelena Roknić, elektroničkom dostavom
2. Objava na internetskoj stranici Povjerenstva
3. Pismohrana